*****

ΚΑΝΟΝΙΣΜΟΣ (ΕΟΚ) αριθ. 987/86 ΤΗΣ ΕΠΙΤΡΟΠΗΣ

της 4ης Απριλίου 1986

περί καθορισμού, για την περίοδο εμπορίας 1986, της κοινοτικής τιμής προσφοράς για τις τομάτες η οποία εφαρμόζεται έναντι της Ελλάδας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχωρήσεως της Ελλάδας,

τον κανονισμό (ΕΟΚ) αριθ. 10/81 του Συμβουλίου της 1ης Ιανουαρίου 1981 περί καθορισμού, στον τομέα των οπωροκηπευτικών, των γενικών κανόνων εφαρμογής της πράξεως προσχωρήσεως της Ελλάδας (1), και ιδίως το άρθρο 9 παράγραφος 1,

Εκτιμώντας:

ότι, σύμφωνα με το άρθρο 75 της πράξεως προσχωρήσεως της Ελλάδας, θεσπίζεται εξισωτικός μηχανισμός κατά την εισαγωγή στην Κοινότητα των Εννέα για τα οπωροκηπευτικά προελεύσεως Ελλάδας για τα οποία έχει καθορισθεί θεσμική τιμή·

ότι, σύμφωνα με το άρθρο 75 παράγραφος 2 στοιχείο α) της προαναφερθείσας πράξεως, υπολογίζεται κατ' έτος κοινοτική τιμή προσφοράς, αφενός με βάση τον αριθμητικό μέσο όρο των τιμών στην παραγωγή κάθε κράτους μέλους της Κοινότητας των Εννέα, προσαυξημένο κατά τα έξοδα μεταφοράς και συσκευασίας που επιβαρύνουν τα προϊόντα από τις περιοχές παραγωγής μέχρι τα αντιπροσωπευτικά κέντρα καταναλώσεως της Κοινότητας, αφετέρου δε αφού ληφθούν υπόψη οι εξελίξεις του κόστους παραγωγής στον τομέα των οπωροκηπευτικών· ότι οι προαναφερθείσες τιμές στην παραγωγή αντιστοιχούν στον μέσο όρο των τιμών που διαπιστώνονται κατά τη διάρκεια των τριών ετών που προηγούνται της ημερομηνίας καθορισμού της κοινοτικής τιμής προσφοράς· ότι, πάντως, η ετήσια κοινοτική τιμή προσφοράς δεν μπορεί να υπερβαίνει το ύψος της τιμής αναγωγής που εφαρμόζεται έναντι τρίτων χωρών μειωθείσας αυτής της κοινοτικής τιμής προσφοράς κατά 18 % κατά την έκτη προσέγγιση της τιμής που αναφέρεται στο άρθρο 59 της πράξεως προσχωρήσεως της Ελλάδας·

ότι, για να ληφθούν υπόψη οι εποχιακές διαφορές των τιμών, πρέπει να διαιρεθεί η περίοδος εμπορίας σε περισσότερες περιόδους και να καθοριστεί μία κοινοτική τιμή προσφοράς για καθεμία από αυτές·

ότι, σύμφωνα με το άρθρο 3 του κανονισμού (ΕΟΚ) αριθ. 10/81 του Συμβουλίου, οι τιμές που λαμβάνονται υπόψη για τον υπολογισμό των τιμών στην παραγωγή είναι εκείνες που διαπιστώνονται, για ένα εγχώριο προϊόν με καθορισμένα εμπορικά χαρακτηριστικά, στην ή στις αντιπροσωπευτικές αγορές που βρίσκονται στις ζώνες παραγωγής όπου οι τιμές είναι οι πλέον χαμηλές, για τα προϊόντα ή τις ποικιλίες που αντιπροσωπεύουν ένα σημαντικό μέρος της παραγωγής που τίθεται σε εμπορία καθ' όλη τη διάρκεια του έτους ή κατά τη διάρκεια τμήματος αυτού και ανταποκρίνονται στην ποιοτική κατηγορία Ι και σε συγκεκριμένους όρους συσκευασίας· ότι ο μέσος όρος των τιμών για κάθε αντιπροσωπευτική αγορά πρέπει να καθορίζεται αφού αποκλεισθούν οι τιμές που μπορεί να θεωρηθούν υπερβολικά υψηλές ή υπερβολικά χαμηλές σε σχέση με τις κανονικές διακυμάνσεις που διαπιστώνονται στην αγορά αυτή·

ότι, μέχρι τις 10 Ιουλίου, οι τομάτες που παράγονται εκτός της Κοινότητας των Εννέα προέρχονται κυρίως από καλλιέργειες σε θερμοκήπια· ότι, κατά συνέπεια, οι κοινοτικές τιμές προσφοράς που καθορίζονται για την εν λόγω περίοδο εμπορίας αντιστοιχούν σ' αυτό τον τύπο προϊόντος· ότι οι τομάτες προελεύσεως Ελλάδας προέρχονται από υπαίθριες καλλιέργειες· ότι οι τομάτες αυτές, αν και θα μπορούσαν να καταταχθούν στην ποιοτική κατηγορία Ι, δεν είναι συγκρίσιμες όσον αφορά την ποιότητα και την τιμή προς τα προϊόντα θερμοκηπίου· ότι πρέπει, ως εκ τούτου, να ρυθμιστούν οι τιμές τοματών που δεν έχουν παραχθεί σε θερμοκήπια με βάση ένα συντελεστή προσαρμογής·

ότι η εφαρμογή των προαναφερθέντων κριτηρίων οδηγεί στον καθορισμό των κοινοτικών τιμών προσφοράς των τοματών, για την περίοδο από την 1η Απριλίου μέχρι τις 20 Δεκεμβρίου 1986, στα ακόλουθα επίπεδα·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οπωροκηπευτικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Για την περίοδο 1986, η κοινοτική τιμή προσφοράς των τοματών (διάκριση 07.01 Μ του κοινού δασμολογίου), που εκφράζεται σε ECU ανά 100 χιλιόγραμμα καθαρού βάρους, καθορίζεται ως εξής για τα προϊόντα της ποιοτικής κατηγορίας Ι, όλων των μεγεθών, που προσφέρονται συσκευασμένα:

- Απρίλιος: 151,96,

- Μάιος: 108,87,

- από 1 Ιουνίου μέχρι 10 Ιουλίου: 81,61,

- από 11 Ιουλίου μέχρι 31 Αυγούστου: 33,64,

- Σεπτέμβριος: 35,64,

- από 1 Οκτωβρίου μέχρι 20 Δεκεμβρίου: 34,91.

2. Για τον υπολογισμό της ελληνικής τιμής προσφοράς, οι τιμές τοματών που δεν έχουν παραχθεί σε θερμοκήπια πολλαπλασιάζονται:

- για τον Απρίλιο, επί τον συντελεστή 1,80,

- για τον Μάιο, επί τον συντελεστή 1,70,

- από την 1η Ιουνίου μέχρι τις 10 Ιουλίου, επί τον συντελεστή 1,65.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 4 Απριλίου 1986.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 1 της 1. 1. 1981, σ. 17.